ମାସ୍କ ସମ୍ପର୍କରେ ଅଭିଯୋଗକୁ ମିଛ ପ୍ରମାଣିତ କଲେ ଡାକ୍ତର, ନିଜେ ମାସ୍କ ପିନ୍ଧି ୩୫ କିମି ଦୌଡିଲେ, କହିଲେ କ'ଣ ହେଲା ପରିଣାମ ? - Prameya News7\nମାସ୍କ ସମ୍ପର୍କରେ ଅଭିଯୋଗକୁ ମିଛ ପ୍ରମାଣିତ କଲେ ଡାକ୍ତର, ନିଜେ ମାସ୍କ ପିନ୍ଧି ୩୫ କିମି ଦୌଡିଲେ, କହିଲେ କ'ଣ ହେଲା ପରିଣାମ ?\n10/08/2020 at 3:12 PM\nନୂଆଦିଲ୍ଲୀ, ୧୦|୦୮ଃ କରୋନା ଭାଇରସ କବଳରୁ ରକ୍ଷା ପାଇବା ପାଇଁ ସାରା ବିଶ୍ୱବାସୀ ମାସ୍କ ପରିଧାନ କରୁଛନ୍ତି । କିନ୍ତୁ କିଛି ଲୋକ ମାସ୍କ ପିନ୍ଧିବାକୁ ବିରୋଧ କରୁଛନ୍ତି । ଏପରି ଲୋକଙ୍କୁ ଜବାବ ଦେବାକୁ ଜଣେ ଡାକ୍ତର ମାସ୍କ ପିନ୍ଧି ପ୍ରାୟ ୩୫ କିମି ଦୌଡିଛନ୍ତି ।\nବ୍ରିଟେନର ଜଣେ ଡାକ୍ତର ମାସ୍କ ପରିଧାନ କରି ୩୫ କିମି ଦୌଡିଛନ୍ତି । ଏହି ସମୟରେ ସେ ଏକ ଯନ୍ତ୍ର ସାହାଯ୍ୟରେ ଅକ୍ସିଜେନ୍ ଲେବଲର ମଧ୍ୟ ଯାଞ୍ଚ କରିଛନ୍ତି । ସିଏନଏନର ରିପୋର୍ଟ ଅନୁସାରେ, ଡାକ୍ତର ଟମ୍ ଲଣ୍ଟନ୍ କହିଛନ୍ତି ଯେ, ମାସ୍କ ପିନ୍ଧି ଦୌଡିଥିଲେ ମଧ୍ୟ ଅକ୍ସିଜେନ୍ ସ୍ତରରେ କୌଣସି ହ୍ରାସ ପରିଲକ୍ଷିତ ହୋଇନଥିଲା ।\nଆଇସିୟୁରେ କାମ କରୁଥିବା ଲଣ୍ଟନ୍ କହିଛନ୍ତି ଯେ, ଦୌଡିବା ସମୟରେ ତାଙ୍କର ଅମ୍ଳଜାନ ସ୍ତର ୯୮ ପ୍ରତିଶତ ଥିଲା । ଲୋକ ବୁଝନ୍ତୁ ଯେ ମାସ୍କ ପିନ୍ଧିବା ସୁରକ୍ଷିତ । ଏହା କରୋନା ଭାଇରସକୁ ରୋକିବାରେ ଜରୁରୀ । ତେବେ ଅନେକ ଦେଶରେ ଲୋକମାନେ ମାସ୍କକୁ ବାଧ୍ୟତାମୂଳକ କରିବାରୁ ବିରୋଧ ପ୍ରଦର୍ଶନ କରୁଛନ୍ତି । ଏହି ନିୟମକୁ ନାପସନ୍ଦ ମଧ୍ୟ କରୁଛନ୍ତି ।\nଲଣ୍ଟନ୍ ଆହୁରି କହିଛନ୍ତି ଯେ, ଅନେକ ଲୋକ ଘରେ ମାସ୍କ ପିନ୍ଧି ବସିବା ସହ ସେମାନଙ୍କ ଅମ୍ଳଜାନ ସ୍ତର ହ୍ରାସ ପାଉଥିବା ଅଭିଯୋଗ କରିଥାନ୍ତି । ସେ କିନ୍ତୁ ଦୌଡିବା ବେଲେ ତିନୋଟି ଲେୟାର ଥିବା ମାସ୍କ ପରିଧାନ କରିଥିଲେ । କିନ୍ତୁ ସେ କୌଣସି ସମସ୍ୟାର ସମ୍ମୁଖୀନ କରିନଥିଲେ ।
